

Vedtatt på årsmøtet den 15. mars 2021

**Statutter for elitefondet**

Elitefondet ble opprettet av styret i Frol IL i 1990 og formelt vedtatt av årsmøtet samme år.

Elitefondets formål er å gi økonomisk støtte til gode idrettsutøvere i Frol IL til ytterligere innsats for å oppnå gode prestasjoner.

**Fondets midler**

Fondets bør til enhver tid være i størrelsesorden på kr. 100 000,-. Årlig renteavkastning skal tilføres fondets aktiva. I tillegg kan fondets aktiva styrkes med gaver og sponsormidler. Styret har det overordnede ansvaret for å opprettholde og styrke fondets aktiva. Styret skal også fremme forslag på Frol ILs årsmøte for avsetning av midler til fondet.

**Søknaden**

Søknad om midler fra Elitefondet sendes til avdelingsleder innen 1. februar. Avdelingsleder vurderer søknader og prioriterer disse. Prioritert liste sammen med søknaden sendes til leder i Hovedlaget innen 15. februar.  
Søknaden skal inneholde søkerens navn, alder og idrettsgren i tillegg til de øvrige krav rettet i punktet «Tildelingskriterier».

**Tildelingskriterier**

Midler fra elitefondet kan tildeles medlemmer av Frol IL som har vært medlem i minst to år og presterer på nasjonalt nivå i sin idrettsgren. Det vil bli gjort en skjønnsmessig vurdering av dette i hvert enkelt tilfelle. Utøverens prestasjoner de siste to-tre år skal dokumenteres i søknaden. I tillegg skal utøverens motivasjon og mål beskrives.

**Forpliktelser etter mottatt stipend**

Representasjon:  
Utøvere som tildeles midler fra fondet forplikter seg til å representere Frol IL i minst to sesonger etter tildelingen. Dette gjelder også i de andre idrettsgrenene som klubben til enhver tid har.  
Økonomi:  
De tildelte midler kan benyttes til dekning av utgifter i forbindelse med treninger og samlinger, samt reiser og opphold ved viktige konkurranser i sesongen. Videre kan midler benyttes til anskaffelse av utstyr til trening og konkurranse.

Kvitteringer for utgifter sendes til klubbens kasserer innen utgangen av tildelingsåret. Ubenyttede midler faller tilbake til elitefondet.